b'\n_START_ARTICLE_\nOperacija Sadovi jeze\n_START_PARAGRAPH_\nOperacija \xc2\xbbSadovi jeze\xc2\xab je ime voja\xc5\xa1kega posega izraelske vojske proti Hezbolahu v ju\xc5\xbenem Libanonu aprila 1996._NEWLINE_Po koncu libanonske dr\xc5\xbeavljanske vojne sta skrajni jug dr\xc5\xbeave \xc5\xa1e naprej nadzirala Izrael in proizraelska milica SLA, ki so ju ves \xc4\x8das napadale Hezbolahove enote. Spopadi so se \xc5\xa1e okrepili, ko je bilo v letih 1994 in 1995 v atentatih ubitih ve\xc4\x8d vplivnih \xc4\x8dlanov Hezbolaha in ko je le-ta izstrelil ve\xc4\x8d raket na naselja v severnem Izraelu. Aprila 1996 je tako Izrael odgovoril z obse\xc5\xbeno operacijo \xc2\xbbSadovi jeze\xc2\xab, katere namen je bil tako oslabiti Hezbolah kot prisiliti libanonsko vlado, da bi mu stopila na prste. Do povoda je pri\xc5\xa1lo 9. aprila, ko je bil v vasi Bara\xc5\xa1it v cestni bombi najprej ubit 14-letni libanonski de\xc4\x8dek, Hezbolah pa je v povra\xc4\x8dilo izstrelil nekaj raket, ki so ranile 6 izraelskih civilistov. Izrael je prek radijskih postaj nemudoma pozval k umiku prebivalce ju\xc5\xbenega dela Libanona, kar je storilo med 300.000 in 500.000 ljudi. Podobno je tudi Hezbolah po radiu pozval prebivalce severnega dela Izraela, kar je povzro\xc4\x8dilo umik okoli 30.000 ljudi iz obmejnega obmo\xc4\x8dja. _NEWLINE_Operacija se je pri\xc4\x8dela 11. aprila z blokado bejrutskega, sidonskega in tirskega pristani\xc5\xa1\xc4\x8da, bomabrdiranjem pravkar obnovljene infrastrukture, uni\xc4\x8denjem elektrarne v Bejrutu, Izrael je izvedel prek 1100 zra\xc4\x8dnih napadov in v topovskih obstreljevanjih porabil ve\xc4\x8d kot 25.000 granat. Hezbolah je v tem \xc4\x8dasu nadaljeval z napadi na nasprotnike in na izraelsko ozemlje, ve\xc4\x8dinoma na mesto Kirjat \xc5\xa0emona, izstrelil skupno 639 raket. V Libanonu je bilo ubitih med 154 (po navedbah Human Rights Watch) in 170 (po navedbah Rde\xc4\x8dega kri\xc5\xbea) civilistov, v Izraelu strani pa so bile ranjene tri \xc5\xbeenske. Najbolj tragi\xc4\x8dno je bilo obstreljevanje Kane, kjer je bilo ubitih ve\xc4\x8d kot 100 ljudi. _NEWLINE_Pod pokroviteljstvom francoskih in ameri\xc5\xa1kih diplomatov so sprte strani uspele dose\xc4\x8di neformalni sporazum o premirju in prenehanju \xc4\x8dezmejnega napadanja na civiliste. Sporazum je bil objavljen 26. aprila ob 18.00, veljati pa je za\xc4\x8del 27. aprila ob 4.00, ko se je operacija po 16 dneh tudi kon\xc4\x8dala._NEWLINE_Sprva sta obe strani spo\xc5\xa1tovali ta sporazum, ki pa ni mogel prepre\xc4\x8diti nadaljnjih spopadov. Diplomatski ugled Izraela je bil s to operacijo in predvsem z dogodki v Kani resno na\xc4\x8det. Vse prej kot razbiti Hezbolah je tako maja 2000 prisilil Izraelce k popolnemu umiku iz Libanona, takratni libanonski premier Rafik Hariri je to izkoristil, da si je \xc5\xa1e okrepil ugled v domovini, vzbudil mednarodne simpatije do prizadevanj za konec okupacije ju\xc5\xbenega dela dr\xc5\xbeave, obenem je predvsem od zahodnih donatorjev uspel dobiti znatna sredstva za obnovo.'